google/wiki40b huggingface dataset:
…And Justice for All (albumas)

Istorija

…And Justice for All yra paskutinis albumas neoficialioje Metallica albumų trilogijoje, kurios ankstesnės dalys buvo Ride the Lightning (1984) ir Master of Puppets (1986). Dainos šiame albume yra muzikaliai sudėtingiausios iš grupės thrash metal stiliaus kūrinių. Kaip ir ankstesniuose albumuose, dainų tekstai paliečia politiką ir socialines problemas.
Tekstų autorius Džeimsas šiame albume savo pažiūras išreiškia be jokių užuolankų. Vis dėlto, nepaisant agresyvaus dainavimo, tekstai neskatina konfrontacijos bei nekelia revoliucinių idėjų. Anot būgnininko Lars Ulrich, šios idėjos paprasčiausiai atskleidžia grupės pažiūras bei interesus.
Nors dainų bei muzikos stilius buvo panašus į ankstesnius grupės albumus, pats skambesys turėjo nemažai savitumo. Ulrich'o būgnai įgavo aukštesnio tembro garsus, Hetfield'o gitarų skambesys buvo taip pat pakoreguotas, akcentuojant aukštesnius bei žemesnius dažnius ir beveik visiškai atsisakant vidutinio dažnio garsų. Albumas ypač pasižymi tuo, kad bosinės gitaros skambesys yra beveik visiškai negirdimas. Tai dažnai aiškinama tuo, kad grupės senbuviai nelabai pasitikėjo neseniai prie jų prisijungusiu Newsted'u. 
1989 Albumas buvo nominuotas Grammy apdovanojimui kaip Geriausias hard rock/metalo pasirodymas (Best Hard Rock/Metal Performance), tačiau apdovanojimas buvo skirtas Jethro Tull. 2007 metais Entertainment Weekly šį laimėjimą išrinko vienu iš 10 gėdingiausių momentų Grammy istorijoje 
"One" buvo pirmasis Metallica vaizdo klipas ir sulaukė daug kritikos iš grupės fanų, kurie vertino Metallica priešinimąsi MTV ir kitokiam metalo muzikos komercializavimui.
1990 metais grupė buvo apdovanota pirmuoju Grammy už dainą "One". Tai taip pat buvo pirmasis Grammy skirtas nominacijai Geriausias metalo pasirodymas (Best Metal Performance).
Albumas užėmė devintąją vietą 25 geriausių metalo albumų sąraše, paskelbtame IGN.
Albumas tęsia ankstesnių albumų madą, kurie buvo pradedami greita bei sunkia daina, kurią sekė titulinė daina. Ketvirtoji daina buvo sudėtinga baladė su greita pabaiga. Albumo pabaigoje – ilgas instrumentinis kūrinys.

Albumo atlikimas gyvai

…And Justice for All dainų struktūra buvo tokia sudėtinga, kad grupei sunkiai pavykdavo jas sugroti tiksliai Damaged Justice turo koncertuose. Vėliau grupė daug kartų tvirtino, jog tai buvo viena pagrindinių priežasčių, dėl kurių muzikos struktūra kitame grupės albume, "Metallica", buvo gerokai paprastesnė. 2007 m. birželio 28 d. koncerte Lisabonoje titulinė daina, …And Justice for All, buvo sugrota pirmą kartą nuo 1989-ųjų, praėjus beveik 18 metų. Grupė šią dainą grojo ir kituose Sick of the Studio '07 turo koncertuose.
Nepaisant sudėtingumo, „One“ visą laiką išliko daina, kurią grupė groja beveik kiekviename koncerte, ją dažniausiai pradėdama įspūdingu pirotechnikos šou.
Vorožba

Istorija

Vorožba įkurta 1672 m. Gyvenvietę 1869 m. pasiekė geležinkelis, vėliau plėtojosi kaip geležinkelių mazgas. 1959 m. tapo miestu.
Paparčiai (Kaišiadorys)

Kapinės

Kaimo kapinėse stovi retas statinys Lietuvos kapinėse – kolumbariumas, kuriame mirusieji buvo laidoti trimis aukštais. Iš viso jis buvo pritaikytas 24 mirusiems palaidoti. Jose išlikusios dvi antkapinės lentos čia palaidotiems Našlėnų dvaro savininkams Siručiams (XIX a. I pusė).

Aplinkinės gyvenvietės

ŽASLIAI – 11 km 
 KAIŠIADORYS – 20 km
Dainava – 5 km
Kazokiškės – 16 km
Anelė Kaulinytė

Anelė Kaulinytė (1944 m. rugsėjo 14 d. Žalpių miestelyje, Raseinių apskr.) – pianistė, muzikos mokytoja, chorvedė, žinomo muziko Leono Kaulinio duktė.

Biografija

1949 m. iš Vokietijos su tėvais atvyko į JAV ir apsigyveno Filadelfijoje, PA. Vaikystėje pradėjo mokytis skambinti fortepijonu, mokėsi Settlemento muzikos mokykloje Filadelfijoje. 1962 m. baigusi North East High School Filadelfijoje, toliau muziką studijavo Temple University College of Music, kur 1965 m. įgijo muzikos mokytojos bakalauro laipsnį, o 1972 m. Philadelphijos mokyklų taryba jai suteikė magistro laipsnį. Vėliau dainuoti dar mokėsi pas vokalo pedagogą R. Wallace, studijavo antropologiją ir psichoanalizę. Dar būdama moksleivė, dalyvavo orkestruose ir choruose, skambindavo koncertuose fortepijonu, dainavo Robert Page universiteto chore, buvo „Vilties" choro koncertmeisterė ir chormeisterė (talkino savo tėvui). Didelis kūrybinis laimėjimas buvo pianistės pasirodymas su Philadelphijos simfoniniu orkestru diriguojant Eugene Ormandy ir su New Yorko filharmonijos orkestru Lincolno centre diriguojant Leonardui Bersteinui.
Nuo 1965 m. mokytojavo Harging Junior High School, vėliau Šv. Andriejaus parapijos V. Krėvės ir kitose lituanistinėse mokyklose vadovavo moksleivių chorams, 1985–1990 m. buvo vyrų vokalinio okteto koncertmeisterė, nuo 1992 m. Philadelphijos Šv. Andriejaus bažnyčios vargonininkė ir giesmininkė, „Vilties“ mišriojo choro vadovė. Sukūrė dainų chorams ir solistams: „Mano Tėvynė“, „Viltis“, „Rudens svaja“, „Meilė“, „Garbė būti amerikiečiu“, „Viena širdim“, „Kodėl?“, „Atsiminimai“, „Kalėdų naktį“ ir kt. 1992 m. išleistas rinkinys „Dainos Lietuvai“. JAV išleistos septynios dainos albume „Music of America“ (1993), „America Sings“ (1993), „Peace on Barth“ (1994), „Spind of Christmas“ (1995). Su tėvo vadovaujamu „Vilties" choru nuo 1961 m. dalyvavo JAV ir Kanados lietuvių dainų šventėse Čikagoje ir Toronte.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Šuoliai į vandenį

Šuoliai į vandenį – vandens sporto rungtis, kurioje sportininkai turi kuo taisyklingiau ir meniškiau šokinėti į vandenį nuo specialių platformų arba lankščių lentų. 1904 m. ši sporto šaka buvo įtraukta į vasaros olimpinių žaidynių programą. Šuoliai į vandenį skirstomi į vienetų ir kelių žmonių sinchroninius šuolius. Išskiriamos įvairios stovėsenos ir kritimo padėtys. Šuolių į vandenį sporto taisykles ir čempionatus prižiūri pasaulio vandens sporto federacija.
Jorkšyras ir Hamberis

Jorkšyras ir Hamberis (angl. Yorkshire and the Humber) – vienas iš regionų Anglijoje. Yra NUTS 1 lygmenyje dėl statistinių tikslų. Regionas apima daugiausiai istorinę Jorkšyro teritoriją. Šiaurėje ribojasi su Šiaurės Rytų Anglija, vakaruose su Šiaurės Vakarų Anglija, pietuose su Vidurio Rytų Anglija, rytuose regiono krantus skalauja Šiaurės jūra. 2011 m. duomenimis, regiono gyventojų sk. siekia 5 284 000.
Zagorė prie Savos

Istorija

Minima nuo 1296 m., nors vietovė apgyvendinta nuo bronzos amžiaus. XX a. klestėjo angliakasyba.
Babelio bokštas

Babelio bokštas − bokštas, kurio statymas aprašomas Biblijos Senojo Testamento Pradžios knygoje. Padavimas apie Babelio bokštą paaiškina skirtingų kalbų atsiradimą pasaulyje (religiniu požiūriu).
Pasak šio padavimo, po pasaulio tvano žmonės buvo viena tauta ir kalbėjo viena kalba. Jie sumanė pastatyti dangų siekiantį bokštą, tačiau buvo už tai nubausti Jahvės − jie prabilo skirtingomis kalbomis, negalėjo vienas kito suprasti, tad bokštas liko nepastatytas.
Biblijoje Babelis lieka nuodėmės miestu, nuodėmės simboliu. Taip Naujojo Testamento Apreiškime Jonui aprašyta didžioji paleistuvė: „Ant jos kaktos buvo užrašytas vardas: Paslaptis, didžioji Babelė, ištvirkėlių ir žemės šlykštybių motina“.

Aprašymas Biblijoje

Tekstas iš Senojo Testamento Pradžios knygos (Pr. 11:1−9):
1 Visa žemė turėjo vieną kalbą ir tuos pačius žodžius. 2 Atsikėlę iš rytų žmonės rado slėnį Šinaro krašte ir ten įsikūrė. 3 Vieni kitiems jie sakė: „Eime, pasidirbkime plytų ir jas išdekime.“ Vietoj akmens jie naudojo plytas, o vietoj kalkių − bitumą. 4 „Eime, − sakė jie, − pasistatykime miestą ir bokštą su dangų siekiančia viršūne ir pasidarykime sau vardą, kad nebūtume išblaškyti po visą žemės paviršių.“
5 O Viešpats nužengė pamatyti miesto ir bokšto, kurį mirtingieji buvo pastatę. 6 Ir tarė Viešpats: „Žiūrėk! Jie yra viena tauta ir visi kalba ta pačia kalba. Tai tik jų sumanymų pradžia! Ką tik užsimos daryti, nieko nebus jiems negalimo! 7 Eime, nuženkime ir sumaišykime jų kalbą, kad nebesuprastų, ką sako vienas kitam.“ 8 Taip tat Viešpats išsklaidė juos iš ten po visą žemės paviršių, ir jie metė statę miestą. 9 Tada jis buvo pavadintas Babeliu*, nes Viešpats ten sumaišė visos žemės kalbą ir iš ten išsklaidė juos po visą žemės paviršių.
Išnaša: *hebr. bābēl čia gretinamas su bālal − „sumaišyti“.

Mokslinis paaiškinimas

Biblijos tyrinėtojai padavimą apie Babelio bokšto statymą sieja su zikuratų (aukštų bokštų šventyklų) statymu Tarpupyje. Zikuratų viršūnėse vykdavo religinės apeigos, astronominiai stebėjimai. Aukščiausias 91 metro zikuratas buvo Babilone (Babelis − religinis Babilono pavadinimas), žinomas Etemenankio (iš šum. – „dangaus ir žemės sąlyčio namas“) vardu. Šio dievui Mardukui dedikuoto zikurato pastatymo data yra nežinoma, tačiau nustatyta, kad jis jau egzistavo Hamurabio valdymo laikotarpiu (1792–1750 pr. m. e.).
Chentėjaus kalnai

Chentėjaus kalnai (mong. Хэнтий нуруу) – kalnynas šiaurės Mongolijoje, Tiobo ir Chentėjaus aimakuose, šiauriniai šlaitai pasiekia Rusijos teritoriją. Ilgis ~250 km. Aukštis iki 2800 m. Sudarytas daugiausia iš granito, būdingos plokščios viršūnės. Pietiniuose šlaituose vyrauja kalnų stepės, šiauriniuose – miškastepės ir taigos plotai.
Dalis Chentėjaus kalnų įeina į Chano Chentėjaus rezervatą. Jame yra šventas mongolų kalnas Burchan Chaldunas, kur pasak legendos gimė Čingischanas.
Keršėniškė

Istorija

1904 m. kaimas minimas Inturkės juodraštinėje priešvedybinių apklausų knygoje.
Artimųjų Rytų kvėpavimo takų sindromas

Artimųjų Rytų kvėpavimo takų sindromas (angl. Middle East Respiratory Syndrome, MERS) – uždegiminė kvėpavimo takų liga, kurią sukelia naujo tipo virusas, priklausantis betacoronavirus genčiai, vadinamas Artimųjų Rytų kvėpavimo takų sindromo koronavirusu (MERS-CoV). Sindromas gali pasireikšti nuo lengvų kvėpavimo sutrikimų iki sunkių plaučių uždegimo formų.

Simptomai

Virusui būdingi panašūs į gripą simptomai, keliantys pavojų gyvybei. Anot Pasaulinės sveikatos organizacijos, kol kas mažai tikėtina, kad židiniai atskirose šalyse virstų epidemija, tačiau jeigu virusas mutuotų, galima situacija, analogiška anksčiau pasaulyje išplitusiam SARS virusui.

Epidemiologija

Pirmieji užsikrėtimo naujuoju virusu atvejai užfiksuoti 2012 m. Saudo Arabijoje. 2015 m.vasarą apsikrėtusiųjų šiuo virusu asmenys buvo užfiksuoti 23 šalyse, įskaitant Saudo Arabiją, Jemeną, Jungtinius Arabų Emyratus, Prancūziją, Vokietiją, Italiją, Graikiją, Tunisą, Egiptą, Malaiziją ir Pietų Korėją. 2015 m. birželio 1 d. buvo užregistruoti 1154 patvirtinti ligos atvejai ir ne mažiau 431 mirtimi pasibaigę atvejai, siejami su šiuo virusu.
Vienas paskutinių viruso protrūkių – Pietų Korėjoje, kur 2015 m. birželio mėn. MERS infekcijos aukų skaičius padidėjo iki 6, o bendras infekuotų asmenų skaičius šoktelėjo iki 87. 17 iš 23 naujų užsikrėtusiųjų buvo iš tos pačios greitosios pagalbos stoties Seule, kur buvo užregistruotas pirmasis koronavirusu užsikrėtęs asmuo Pietų Korėjoje. Daugiau nei 2,3 tūkst. žmonių laikomi karantino sąlygomis, įskaitant ir visą kaimą šalies pietvakariuose, kur atvažiavo vienas iš su ligoniais kontaktavusių asmenų. Šalyje yra uždaryta daugiau nei tūkstantis mokyklų.
Mokslininkai kol kas negali tiksliai paaiškinti, kaip būtent yra perduodamas MERS koronavirusas. Kolkas nuo viruso nėra sukurta nei vakcina, nei specifinė antivirusinė terapija. Gydytojai rekomenduoja plautis muilu rankas ne mažiau 20 sekundžių, vengti tiesioginio kontakto su potencialiai užsikrėtusiu asmeniu, dezinfekuoti dažnai naudojamus bendro naudojimo daiktus (pavyzdžiui, durų rankenos ir kt.).
Berlag

Istorija

Berlago įkūrimo pagrindu tapo TSRS Ministrų tarybos 1948 m. vasario 21 d. nutarimas Nr. 416–159 „Dėl VRM griežto režimo lagerių organizavimo ypač pavojingų valstybinių nusikaltėlių laikymui”. „Ypač pavojingi valstybiniai nusikaltėliai” čia buvo žmonės, kovoję prieš bolševikų režimą – Lietuvos ir kitų Rusijos pavergtų tautų laisvės kovotojai, Rusijos kovotojai prieš bolševizmą – buvę emigrantai, antisovietinių organizacijų (menševikų, eserų, trockistų, anarchistų, monarchistų ir kt.) nariai, taip pat bolševikai ir nepartiniai, kuriuos Rusijos valdžia paskelbė esant „liaudies priešais”, „šnipais”, „diversantais” ir pan. Į šią kategoriją patekdavo taip pat asmenys, turėję arba potencialiai galėję turėti bolševikiniam režimui pavojingų ryšių su užsieniu.
Berlagas buvo įsteigtas 1948 m. vasario 28 d. TSRS Vidaus reikalų ministerijos įsakymu Nr. 00219. 1948 m. balandžio 29 d. TSRS Vidaus reikalų ministerijos įsakymu Nr. 00469 nustatyta, kad jis bus pavaldus „Dalstrojui”. Berlagas netapo tuo metu jau egzistavusios „Dalstrojaus” lagerių sistemos „Sevvostlag” dalimi; savo gyvavimo pradžioje jis buvo operatyviai pavaldus Gulagui ir „Dalstrojui”, o 1949 m. rugsėjo mėn. buvo visiškai perduotas „Dalstrojaus” lagerių valdybos žinion ir veikė lygiagrečiai Sevvostlagui.
Įkūrus Berlagą, į jį buvo perkelti visi politiniai kaliniai (t. y. asmenys, represuoti pagal Rusijos SFSR Baudžiamojo kodekso 58 straipsnį) iš Sevvostlago, pastarajame paliekant kriminalinius nusikaltėlius. Be to, politinių kalinių į Berlagą buvo atvežta ir iš kitų TSRS lagerių pagal specialias Gulago paskyras. 1949 m. pradžioje Berlage buvo 15570 kalinių, iš jų 2165 moterų, o 1949 m. pabaigoje – 23906 kalinių, iš jų 4098 moterys. Didžiausias kalinių skaičius – 31500 – buvo 1952 m.
Perkelti į Berlagą kaliniai gavo numerius, kurie buvo prisiūti ant kalinio uniformos; pagal juos kaliniai buvo identifikuojami, šaukiami per patikrinimus. Pavardės ir vardai kreipiantis į kalinius Berlage nebebuvo naudojami.
1948 m. rugpjūčio 26 d. buvo patvirtinta Berlago struktūra. Joje buvo 15 lagerinių padalinių, apjungiančių 20 lagerinių punktų ir Centrinę ligoninę Chetos gyvenvietėje. Iš pradžių Berlago valdyba buvo Piostraja Dresva gyvenvietėje (dab. Magadano srities Omsukčano raj.), vėliau ji buvo perkelta į Magadaną. Tuo tarpu lageriniai padaliniai daugiausia buvo sutelkti centrinėje „Dalstrojaus” teritorijos dalyje.
Berlago valdybos viršininku buvo pulkininkas P. S. Bondarenko, vėliau – pulkininkas A. F. Vasiljev. Lagerinių padalinių apsaugą vykdė 86-oji konvojinė divizija, vėliau pavadinta TSRS VRM Gulago sukarintos apsaugos 17 skyriumi.
Iškart po TSRS diktatoriaus Josifo Stalino mirties, 1953 m. kovo 18 d. išėjo TSRS Ministrų tarybos nutarimas Nr. 832-370ss, pagal kurį „Dalstrojus” buvo perduotas TSRS Metalurgijos pramonės ministerijos žinion, jo lageriai – TSRS Teisingumo ministerijos Gulagui, o Berlagas – TSRS VRM Vyriausiajai kalėjimų valdybai.
1954 m. birželio mėn. Berlagas buvo panaikintas, o jo lageriniai padaliniai perduoti 1953 m. rugsėjį įsteigtai Šiaurės rytų pataisos darbų lagerių valdybai (rus. Управление Северо-восточных исправительно-трудовых лагерей, УСВИТЛ).
Ona Kuprienė

Biografija

1961 m. baigė Batakių vidurinę mokyklą, 1966 m. Vilniaus universiteto Filologijos fakultetą, rusų kalbos ir literatūros dėstytoja.
1966 m. Lentvario vidurinės mokyklos, 1967 m. Vilniaus 32–os vidurinės mokyklos mokytoja. 1968–1972 m. Zibalų aštuonmetės mokyklos direktorė. 1972–1976 m. Vilniaus 3–os vidurinės mokyklos direktoriaus pavaduotoja. 1976–1983 m. Vilniaus profesinės technikos mokyklos mokymo dalies vedėja, 1983–1988 m. Buivydiškių tarybinio ūkio – technikumo profsąjungos pirmininkė. 1988–1995 m. Vilniaus 2–os statybininkų mokyklos mokytoja. 1996–2000 m. Seimo nario padėjėja.
Nuo 1991 m. Lietuvos socialdemokratų partijos Vilniaus skyriaus narė, 1999–2000 m. LSDP statuto komisijos narė. Nuo 2000 m. „Socialdemokratija – 2000“ narė.
1997–2000 m. Vilniaus miesto savivaldybės tarybos narė.
Tarptautinės tikinčiųjų socialistų lygos Vykdomojo komiteto narė. Organizacijos „Gelbėkit vaikus“ valdybos narė, Vilniaus organizacijos pirmininkė, labdaros fondo „Vaikai“ pirmininkė.
Ubonratčathanis

Istorija

Miestas įkurtas XVIII amžiaus pabaigoje. Jį įkūrė imigrantai iš Laoso, kuriuos rėmė Siamo karalystė. Vietnamo karo metu mieste veikė JAV karinė bazė, iš kurios buvo vykdomi antpuoliai prieš kaimynines valstybes: Laosą ir Kambodžą. Šiuo metu bazėje įsikūrusios Tailando karališkosios oro pajėgos.
ZPU-4

Aprašas

Šaudymo sparta – 600 šūvių/min. vienam vamzdžiui (visais vamzdžiais – 2400 šūv./min.). Masė 1,81 t.
14,5 mm kalibro kulkosvaidžių įrenginiai skirti kovai su aviacija iki 1500 m aukščio. Įrenginiai sukonstruoti panaudojant 14,5 mm kalibro S. Vladimirovo kulkosvaidį KPV, su šaudymo nuotoliu 2000 m.
Kulkosvaidžiai aušinami oru, vamzdžiai gali būti greitai pakeisti. Gali šaudyti įvairiais 14,5×114 mm šoviniais – šarvamušiais padegamaisiais, šarvamušiais trasuojamaisiais, padegamaisiais trasuojamaisiais.
ZPU-4 naudoja keturratę važiuoklę, panašią į pasenusios 25 mm kalibro 1940 m. modelio automatinės priešlėktuvinės patrankos 72-K važiuoklę. Parengtas šaudyti ZPU-4 įrenginys pastatomas ant specialių atramų, ši parengimo šaudyti (ar parengimo transportuoti) operacija trunka 15-20 sekundžių. Esant reikalui ZPU-4 gali šaudyti ir ir nuo ratų (transportavimo parengtis).

Istorija

ZPU-4 pradėtas kurti 1945 m. paskelbus konkursą. Konkurse dalyvavo gamykla Nr. 2 ir OKB-43. Pradiniai bandymai parodė, kad I. Leščinskio ZPU-4 (gamykla Nr. 2) pranašesnis už OKB-43 įrenginį. Likvidavus bandymuose aptiktus ZPU-4 trūkumus 1946 m. Leščinskio ZPU-4 buvo pakartotinai bandomas Donguzo poligone. 1948 m. rugpjūtį-rugsėjį įrenginys baigtas bandyti kariuomenėje ir 1949 m. priimtas į ginkluotę.
ZPU-4 Korėjos kare naudojo Šiaurės Korėjos ir Kinijos kariuomenė. Vietname amerikiečiai ZPU-4 laikė pavojingiausiu sraigtasparnių naikintoju. Irako kariuomenė naudojo ZPU-4 Persijos įlankos kare. Lengvuose sunkvežimiuose, krovininiuose lengvuosiuose automobiliuose įtaisytus ZPU-4 ir ZPU-2 Sirijos vyriausybinė kariuomenė naudoja prieš maištininkus, o šie – prieš vyriausybines pajėgas.
TSRS kariuomenėje kariuomenėje ZPU-4 pakeitė galingesnė sudvejinta patranka ZU-23-2.
Valdas Juškevičius

Biografija

1978 m. baigė Lietuvos žemės ūkio akademiją, inžinierius – mechanikas.
D. Stuko individualios įmonės „Šarkalieknis“ aikštelės vedėjas. Nuo 2000 m. Kupiškio rajono savivaldybės administracijos Skapiškio seniūnijos seniūnas.
Nuo 1995 m. Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Kupiškio rajono skyriaus narys. 1997–2000 m., 2007 m. ir 2011 m. (mandato atsisakė) Kupiškio rajono savivaldybės tarybos narys. 
Sutuoktinė Danutė, vaikai Gintarė, Vaidotas.
Algeras

Istorija

Pirmieji žmogaus veiklos pėdsakai miesto apylinkėse priskiriami 4 tūkstanmečiui pr. m. e. Finikiečių pastatų likučiai datuojami apie 1500 m. pr. m. e.
Miestas įkurtas 1102 m. Dorijos šeimos, kuri ir valdė miestą ilgą laiką. 1353 m. šį strateginį Viduržemio jūros miestą užkariavo Aragono karalystė ir toliau Algeras vystėsi dėka katalonų kolonistų. 1720 m. perėjo Sardinijos karalystės valdžion.
Per 1943 m. miesto bombardavimą stipriai nukentėjo senamiestis. Šiuo metu miestas gausiai lankomas turistų.

Transportas

Algeras turi tarptautinį oro uostą (IATA kodas: AHO) iš kurio vykdomi reguliarūs skrydžiai į daugumą Italijos, bei nemažai Europos oro uostų. Su Sasariu Algerą jungia traukinių linija. Susisiekimas su aplinkiniais miestais vykdomas autobusais.
Thomas Kappl

Thomas W. Kappl (liet. Tomas Kaplas; g. 1953 m. vasario 13 d. Bairoite, Vokietija) – vokiečių teisininkas, antstolis, Europos antstolių savivaldos veikėjas.

Biografija

Baigęs gimnaziją, studijavo antstolių veiklą. Diplomuotas antstolis.
Nuo 1977 iki 1981 m. Miuncheno apylinkės teismo antstolis, nuo 1981 m. gruodžio 1 d. Vokietijos federalinio patentų teismo tarnautojas (Miunchene).
Nuo 1986 m. iki 1997 m. Vokietijos teismo antstolių sąjungos (vok. Bund Deutscher Rechtspfleger) federalinis pirmininkas, nuo 1995 m. Federalinės tarnybos antstolių draugijos (Vereins der Rechtspfleger im Bundesdienst) pirmininkas, Europos antstolių unijos (E. U.R.) valdybos pirmininkas.
Judesio aptikimas

Judesio aptikimas (angl. Motion Detection) – metodas, kuriuo gaunama informacija iš kokių nors aparatinių duomenų šaltinių, išanalizuojama, bei, jei buvo aptiktas judesys, atliekami numatytieji veiksmai.
Frederiksbergas

Istorija

Frederiksbergo istorija prasidėjo 1651 m. birželio 2 d., kai karalius Frederikas III suteikė 20 valstiečių teisę apsigyventi šioje vietoje. Ūkininkavimas nebuvo labai sėkmingas, o 1697 m. dauguma miesto sudegė. Tai reiškė, kad valstiečiai negalėjo sumokėti mokesčių, o žemė grįžo karaliams.
1700–1703 m. karalius Frederikas IV pastatė rūmus ant kalvos, o atstatytas miestas kalvos papėdėje pakeitė pavadinimą į Frederiksbergą. Kai kuriuos namus čia įsigijo turtingi Kopenhagos piliečiai.
Iš pradžių miestas augo lėtai, gyventojų skaičius išaugo nuo 1 000 (1770 m.) iki 1 200 (1800 m.), o 1850 m. pasiekė tris tūkstančius.
Šiandien Frederiksbergą sudaro beveik vien tik 3–5 aukštų gyvenamieji namai, dideli vienos šeimos namai ir dideli parkai.
Triškai

Aplinkinės gyvenvietės

Pačeriaukštė II – 2 km
Gineičiai – 2,8 km
PAČERIAUKŠTĖ – 1,8 km
Smilgiai (Biržai) – 2,8 km
Mediniai (Biržai) – 1,8 km
Jackonys (Biržai) – 2,1 km
Bačiškiai – 2,1 km
Šarkinė (Biržai) – 2,1 km
BIRŽAI – 12 km
Šilalės naftos telkinys

Šilalės naftos telkinys – eksploatuojamas naftos telkinys Rietavo licenciniame plote, Šilutės rajone, Stemplių kaime (Švėkšnos sen.). Pirmasis naftos gavybos gręžinys „Šilalė 1“ Stemplėse išgręžtas 2007 m.
Naftos telkinyje parengtinai išžvalgyti naftos ištekliai gali siekti 1254,3 tūkst. t., o išgaunami naftos ištekliai - 251,9 tūkst. t. Geologiniai dujų ištekliai gali siekti 34 mln. m³, o išgaunami dujų ištekliai – 6,8 34 mln. m³. Naftos prognozinių geologinių išteklių tankis 1 km² plotui kinta nuo 1 iki 5 tūkst. t/km².

Naftos gavyba

Naftos gavybos aikštelėje „Šilalė-1“ pastatyti technologiniai įrenginiai iš naftos fluido atskirti naftai: vienas trijų fazių separatorius, viena talpykla vandens sūrymui (50 m³ talpos) ir viena (50 m³ talpos) talpykla naftai, dujų utilizavimo įrenginiai. Atskirtų naftos dujų deginimas  vyksta pastatytame vertikaliame fakele. Sukaupta nafta išvežama naftovežiais, juos užpildant  autocisternų pakrovimo aikštelėje. Didelės mineralizacijos vanduo, t. y. kalcio-natrio chloridinis sūrymas, siurbliu pakraunamas į autocisternas ir išvežamas į UAB „Minijos nafta“  naftos  telkiniuose specialiai įrengtas aikšteles, kur aukšto spaudimo siurbliais per injekcinius gręžinius „Vilkyčiai-6, „Vilkyčiai-10“, „Diegliai-7“, „Pietų Šiūpariai-5“ grąžinamas (utilizuojamas) į kambro horizontą.
Aikštelėje „Šilalė-1“ naujų naftos gręžinių įrengimo nenumatoma. Planuojama naftos gavyba „Šilalė-5“ aikštelėje, kurioje 2013 m. įrengtas tik paieškinis naftos gręžinys ir vykdoma bandomoji naftos gavyba iš 2000 m. gylio. Bandomosios gavybos metu iš gręžinio išgautas naftos fluidas antžeminiu vamzdynu nuvedamas perdirbimui į už 580 m esančios aikštelės „Šilalė-1“ technologinius įrenginius. Naftos gręžinio „Šilalė-5“ aikštelėje yra planuojama įrengti dar tris naftos gavybos gręžinius  „Šilalė-6“, „Šilalė-7“ ir „Šilalė-8“, iš kurių išgautas naftos fluidas taip pat vamzdynu būtų nuvedamas į „Šilalė-1“ aikštelę. Aikštelėje „Šilalė-5“ planuojama naftos gavyba numatoma iki 13
m³/dieną, 4745 m³ per metus.
Conus algoensis scitulus

Paplitimas

Aptinkama palei pietinę Pietų Afrikos Respublikos pakrantę.
Rytų Gėlės viešbutis

Rytų Gėlės viešbutis – prašmatnus gėlės pavidalo viešbučio sumanymas, kuris turėjo būti įgyvendintas Kišo saloje, Persijos Įlankoje. Šio dangoraižio dizainas turėjo apjungti Persijos ir šiuolaikinę architektūrą. Buvo numatyta, jog „Rytų Gėlės” dangoraižio aukštis sieks 200 m. Šis viešbutis turėjo pasipuošti septyniomis žvaigždutėmis. Tai būtų antras toks prabangus viešbutis pasaulyje. Kitas septynių žvaigždučių viešbutis yra tik Dubajuje – „Arabijos Burė”. Buvo numatyta, jog viso šio sumanymo kaina bus 1.7 mlrd eurų, tačiau dėl pašlijusios ekonominės padieties projekto įgyvendinimas buvo nutrauktas.